Taraba, Tomáš, poslanec NR SR (2022-05-04):
Ďakujem pekne za slovo, pán predsedajúci. Dámy a páni, máme tu návrh zákona, ktorým sa má čiastočne dofinancovať Matica slovenská. Som aj rád, že tu počúvam z oboch strán teda, že ten zákon je hodný podpory, že ho podporíte. Samozrejme, že určite aj predstavitelia Matice vnímali to, že niektorí máte výhrady k nejakej publikačnej činnosti a podobne. Ale myslím si, že nemali by sme pri hodnotení Matice nikdy upadať do nejakých čiastkových vecí, ktoré, ktoré svojim spôsobom prežijú akýchkoľvek jej predstaviteľov, ktorí v týchto časoch tam boli alebo sú, alebo budú. Jednoducho to poslanie je oveľa hlbšie. A touto cestou ja si myslím, že je najvyšší čas vyslať aj signál, že nad Maticou sa nebude robiť žiaden, žiaden krížik, že končí alebo niečo podobné, práve naopak, ja si myslím, že väčšina z nás sa zhodne na tom, že treba Maticu teda nielen finančne, ale kompletne podporiť, aj keď to tak poviem, morálne, aby sa nadýchla, aby začala v plnej miere dávať slovenskému národu opäť to, čo sa očakáva. To znamená, sú tam nejaké predpoklady zo zákona, čo by mala napĺňať. Je úplne, myslím si, že chvályhodné a treba to oceniť, ak to ľudia robili, členovia Matice a podobne, vo vlastnom čase, to, že za vlastné financie a podobne, za vlastné príspevky, že chodili sa starať o tie jednotlivé miesta a pamiatky, ale myslím si, že toto nie je udržateľný trend. Udržateľný trend je, že jednoducho, áno, zhodneme sa na tom, že netreba na Slovensku podporovať možno desiatky rôznych spolkov na úkor jedných. Matica slovenská z môjho pohľadu má mať dominantné postavenie, pokiaľ ide o starostlivosť o celú tú generáciu, ktorú predstavovala v tom buditeľskom období, to znamená aj o tých štúrovcov, aj o tie lokality, kde títo ľudia pôsobili. Samozrejme, že potom je tam vedecká činnosť, pokiaľ ide znovuobjavovanie alebo ešte hlbšie objavovanie toho, čo títo predstavitelia napísali, povedali. Napríklad je absolútne teraz žalostné, že sa neviete dostať v podstate ani k prejavom povedzme Štúra na sneme, pretože už to sú všetko diela, ktoré v minulosti boli vydané, zapadli prachom, tam sú niekde proste v archívoch, v niektorých knižniciach, ale práve ten koncept toho národného povedomia by napríklad mal byť ten, že štát by mal na seba zobrať úlohu a môže to delegovať napríklad na Maticu, aby permanentne boli vydávané tie diela, ktoré jednoducho patria do úplne základnej výbavy, tie prejavy, tie proste či už články a tak ďalej, proste každá tá generácia by znovu objavila a prehlbovala poznanie toho, celej tej cesty, až ktorá viedla k tomu, že môžme byť tu a môžme reprezentovať slovenský národ práve my dnes. Takže ďakujem za tento návrh, na druhej strane myslím, aby sme to nebrali, že sa nejaká extra veľká vec zas podarila. Proste podarilo sa to, aby Matica vyslovene základným spôsobom vedela teraz fungovať, ale verím, že sa naprieč politickým spektrom v dohľadnom čase alebo v príhodnom čase aj pri možno dialógu s predstaviteľmi Matice zhodneme na tom, že tú spoluprácu medzi, medzi štátom a Maticou bude treba postaviť v podstate úplne na nových, takých silnejších základoch. A v neposlednom rade by som chcel povedať, myslím si, že Matica by aj mala ísť do tej cesty, samozrejme, že jedna vec je ten, ten slovenský prúd, ale vieme, že sa to dialo aj v tom takom uhorskom prostredí a myslím si, že to, čo je pred nami, napríklad aby aj tak separátne sa možno znovu objavili v pozitívnej stránke niektoré prieniky, napríklad aj v dejinách spolu s predstaviteľmi Maďarska, pretože myslím si, že za tých 1 100 rokov, čo sme boli spolu v uhorskom štáte, treba hľadať množstvo pozitívnych bodov, ktoré, samozrejme, ktoré by, nikto nehovorí, že o negatívach netreba rozprávať, to je úplne v poriadku, ale nie je dobré, aby to prekrylo všetky tie pozitívne aspekty, ktoré tam boli, a na tých treba nadviazať. To znamená, máme tu napríklad aj zákon, ktorý má podporiť Csemadok, a myslím si, že tá cesta do budúcna by mala byť v nejakej podobe, že tak ako napríklad Francúzi a Nemci dokázali práve na tej, na tom poli kultúry a histórie nájsť nejaké prieniky, ktoré tie dva rozorvané národy postavili v podstate skôr k sebe, tak myslím si, že bolo by pozitívne, keby aj predstavitelia oboch tých spolkov v nejakej možno parciálnej časti, ale predsa len kontinuálne nadviazali nejaký dialóg a spoluprácu a našli, a my ako politici sme to podporovali, že nebude to len proste postavené, že tu na jednej časti budú jedni, na druhej časti druhí, ale jednoducho že sa nájde aj nejaká tá forma takej spoločnej osvety, aby náhodou nevznikali, by som teraz povedal, nejaké úplne zbytočné historické trecie plochy, ktoré z času na čas proste radi, niekto by možno aj chcel proste podporiť. Takže ďakujem pekne za ten návrh zákona, ja ho podporím a verím, že je to taký začiatok do, do budúcna, že ešte sa príde s niečím väčším. Ďakujem.